Tolong jelaskan mengenai Sejarah dari Linkin Park dalam bahasa melayu

Linkin Park ditubuhkan dengan nama asal Xero oleh Mike Shinoda (penyanyi rap), Brad Delson (pemain gitar) dan Rob Bourdon (pemain dram) pada tahun 1995 sebaik sahaja tamat persekolahan mereka di Sekolah Tinggi Agoura Hills. Mereka bermain muzik bersama-sama semasa mereka meneruskan pengajian tinggi. Mike menuntut di Art Center College of Design dan bertemu dengan Joseph Hahn (DJ). Sementara itu pula, Brad menuntut di University of California, Los Angeles dan bertemu dengan Phoenix (bass) yang pernah menganggotai kumpulan The Snax. Kedua-duanya kemudian menganggotai kumpulan Xero. Turut menganggotai mereka ialah Mark Wakefield (vokalis asal, kemudian digantikan oleh Chester), tetapi dia keluar dari kumpulan untuk menjadi pengurus kepada kumpulan Taproot.

Setelah Wakefield meninggalkan kumpulan, Shinoda mengadakan satu sesi ujibakat bagi mencari pengganti Wakefield. Melalui Jeff Blue, wakil A&R bagi syarikat Warner Bros. Records, Shinoda dan Delson mendapat tahu mengenai seorang vokalis bernama Chester Bennington dari Phoenix, Arizona yang berminat menyertai mereka. Sebelum ini Bennington pernah menjadi vokalis bagi kumpulan Grey Daze. Shinoda dan Delson menghantar sebuah pita kaset yang mengandungi sebuah lagu kosong dan meminta Bennington merakamkan suaranya di dalam pita tersebut. Tanpa membuang masa, dia merakamkan suaranya di dalam pita tersebut dan memainkannya melalui telefon. Kumpulan Xero tertarik dengan kehebatan suara Bennington, dan akhirnya Bennington diterima sebagai vokalis utama kumpulan tersebut.

Sebaik sahaja penubuhan kumpulan tersebut berjaya disempurnakan dengan penyertaan Bennington, mereka mula berusaha untuk mendapatkan sebuah syarikat rakaman. Malangnya, nama Xero tidak boleh digunakan kerana telah digunakan oleh kumpulan lain, maka mereka menamakan semula kumpulan mereka sebagai Hybrid Theory. Dalam pada itu, Phoenix meninggalkan kumpulan dengan sementara untuk dipinjamkan kepada kumpulan lamanya iaitu The Snax. Tempatnya digantikan oleh Kyle Christner dan Scott Koziol yang turut muncul dalam video klip One Step Closer. Untuk mendapatkan syarikat rakaman, mereka menerbitkan album demo Hybrid Theory EP pada tahun 1999 sebanyak 1,000 salinan sahaja.

Menjadi artis Warner Brothers pada hujung 1999 selepas ditolak oleh tiga label yang dikatakan cukup sombong, album pertama mereka, Hybrid Theory diterbitkan pada musim luruh tahun 2000. Single seperti Crawling dan One Step Closer tanpa membuang masa terus menjadi lagu pujaan ramai dan kerap kali disiarkan di corong radio. Videonya juga menjadi pilihan penonton MTV. Mereka menandatangani kontrak dengan Warner Bros. Music hasil rundingan Jeff Blue dengan orang atasannya. Sekali lagi kumpulan Hybrid Theory terpaksa menukar nama kumpulan untuk mengelakkan daripada disaman oleh sebuah kumpulan pemuzik British bernama Hybrid. Akhirnya mereka menggunakan nama Linkin Park dan terus kekal sehingga sekarang.

Nama Linkin Park sebenarnya berasal daripada cadangan Bennington semasa baru menyertai kumpulan tersebut. Pada masa itu, dia sering membawa rakan-rakannya berkereta ke sebuah taman bernama Lincoln Park di Santa Monica, California (kini dikenali sebagai Christine Reed Park). Pada pendapat Bennington, nama Lincoln Park akan membolehkan mereka dikenali di seluruh Amerika Syarikat sebagai kumpulan pemuzik tempatan memandangkan terdapat banyak tempat bernama Lincoln Park di serata Amerika Syarikat. Tambahan pula, nama tersebut tidak membawa sebarang maksud, membolehkan kumpulan tersebut dikenali dengan mudah hanya melalui irama lagu mereka sahaja. Namun demikian, semasa mereka hendak membina laman web mereka, alamat domain lincolnpark.com telah pun dibeli. Maka, mereka mengubah sedikit ejaan nama kumpulan mereka kepada Linkin Park untuk membolehkan mereka membeli domain linkinpark.com.

Hybrid Theory dan Reanimation (2000–2002)

Album studio sulung mereka iaitu Hybrid Theory terus meledakkan nama Linkin Park sebagai kumpulan nu metal paling berjaya, dengan lebih 20 juta naskhah album dijual di seluruh dunia. Album tersebut dilancarkan pada 24 Oktober 2000.<ref>{{cite web|url=http://rateyourmusic.com/release/album/linkin_park/hybrid_theory/|title=Linkin Park – Hybrid Theory released October 24, 2000.|accessdate=December 23, 2007}}</ref> Edisi istimewa album tersebut turut dikeluarkan pada awal tahun 2002 dengan lagu tambahan High Voltage, My December (pertama kali dipersembahkan pada 17 Disember 2001) dan versi konsert bagi lagu Papercut dan A Place for My Head. Lagu In The End meletakkan nama Linkin Park ke kemuncak dengan video klipnya yang kreatif dan inovatif hasil penggunaan teknik CGI. Kelab peminat rasmi Linkin Park, dikenali sebagai Linkin Park Underground telah ditubuhkan pada November 2001.

Pada tahun 2002, Shinoda dan Hahn bekerjasama dengan kumpulan The X-ecutioners untuk lagu It's Going Down. Pada pertengahan tahun tersebut, Linkin Park menghasilkan sebuah album remix bagi Hybrid Theory iaitu Reanimation. Selepas melancarkan album tersebut, mereka kembali ke studio bagi proses rakaman album studio kedua mereka.

Pada Januari 2002, Hybrid Theory menerima tiga pencalonan Anugerah Grammy, untuk Album Rock Terbaik dan Artis Baru Terbaik. Sebulan kemudian, Linkin Park membawa pulang anugerah Persembahan Hard Rock Terbaik bagi lagu Crawling.